(ສພຊ) ວັນທີ 16 ພະຈິກ 2021, ທ່ານ ລິນຄຳ ດວງສະຫວັນ ປະທານກຳມາທິການເສດຖະກິດ, ເຕັກໂນໂລຊີ ແລະ ສິ່ງແວດລ້ອມ (ກສຕສ) ສະພາແຫ່ງຊາດລາວ ໄດ້ເຂົ້າຮ່ວມກອງປະຊຸມການເປັນຄູ່ຮ່ວມລັດຖະສະພາອາຊີ-ເອີຣົບ ຄັ້ງທີ 11 ທີ່ຣາຊະອານາຈັກກຳປູເຈຍ (ຮູບແບບທາງໄກ) ໃນຫົວຂໍ້ “ການແກ້ໄຂບັນຫານ້ຳ, ພະລັງງານ ຄວາມໝັ້ນຄົງທາງດ້ານສະບຽງອາຫານ ພາຍໃຕ້ການປ່ຽນແປງດິນຟ້າອາກາດ” ໂດຍການເປັນປະທານຂອງທ່ານ Suos Yara ຮອງປະທານກຳມາທິການຕ່າງປະເທດ, ການຮ່ວມມືສາກົນ, ຂໍ້ມູນຂ່າວສານ ແລະ ສື່ ຂອງສະພາແຫ່ງຣາຊະອານາຈັກກຳປູເຈຍ; ໂດຍມີ 11 ປະເທດ ເຂົ້າຮ່ວມ.
ທັງນີ້ ກໍເພື່ອເປັນການປຶກສາຫາລື ແລະ ແລກປ່ຽນຄວາມຄິດຄວາມເຫັນ ຕໍ່ກັບບັນຫາໄພພິບັດທາງທຳມະຊາດຕ່າງໆ ເຊັ່ນ: ອຸທົກກະໄພ, ແຜ່ນດິນໄຫວ…. ທີ່ສົ່ງຜົນສະທ້ອນໂດຍກົງຕໍ່ຄວາມຍືນຍົງຂອງນ້ຳ, ຄວາມໝັ້ນຄົງດ້ານພະລັງງານ ແລະ ສະບຽງອາຫານ ທັງເປັນການຮັບປະກັນຕໍ່ບັນຫາດັ່ງກ່າວ ທີ່ເປັນບັນຫາໃຫຍ່ ແລະ ເປັນບັນຫາພື້ນຖານຂອງບັນດາປະຊາຊາດໃນໂລກ ໂດຍສະເພາະປະເທດກຳລັງພັດທະນາ ແມ່ນເປັນປັດໄຈສຳຄັນເພື່ອບັນລຸຄວາມວັດທະນາຖາວອນ ແລະ ຄວາມໝັ້ນຄົງຂອງສັງຄົມ ແລະ ຄວາມວັດຖະນາຖາວອນຂອງໂລກ.
ໃນກອງປະຊຸມ, ທ່ານ ລິນຄຳ ດວງສະຫວັນ ໄດ້ມີຄຳເຫັນວ່າ: ສປປ ລາວ ໄດ້ຍຶດໝັ້ນ ແລະ ມີຄວາມພະຍາຍາມຫລາຍ ໃນການຈັດຕັ້ງປະຕິບັດວາລະ ຮອດປີ 2030 ວ່າດ້ວຍການພັດທະນາແບບຍືນຍົງ ແລະ ຂໍ້ຕົກລົງປາຣີ ວ່າດ້ວຍການປ່ຽນແປງດິນຟ້າອາກາດ ເຂົ້າໃນແຜນພັດທະນາເສດຖະກິດ-ສັງຄົມ ໃນແຕ່ລະປີ ແລະ ຄົ້ນຄວ້າກຳນົດເຂົ້າໃນແຜນແມ່ບົດຈັດສັນທີ່ດິນແຫ່ງຊາດ, ຍຸດທະສາດການເຕີບໂຕສີຂຽວແຫ່ງຊາດ, ຍຸດທະສາດການຄຸ້ມຄອງນ້ຳ ແລະ ຊັບພະຍາກອນນ້ຳແຫ່ງຊາດ, ຍຸດທະສາດການພັດທະນາກະສິກຳ, ແຜນງານແຫ່ງຊາດປະກອອບສ່ວນແກ້ໄຂບັນຫາການປ່ຽນແປງດິນຟ້າອາກາດ ແລະ ໃນກອງປະຊຸມສະໄໝສາມັນເທື່ອທີ 2 ຂອງສະພາແຫ່ງຊາດ ຊຸດທີ IX ກໍໄດ້ພິຈາລະນາຮັບຮອງເອົາແຜນພັດທະນາພະລັງງານໄຟຟ້າຂອງ ສປປ ລາວ ຮອດປີ 2030 ເພື່ອປະກອບສ່ວນເຂົ້າໃນການສົ່ງເສີມການປົກປັກຮັກສາ, ຄຸ້ມຄອງ ແລະ ການນຳໃຊ້ຊັບພະຍາກອນທຳມະຊາດ ໃຫ້ມີປະສິດທິພາບ ປະສິດທິຜົນ ແລະ ມີຄວາມຍືນຍົງ ເພື່ອຜົນປະໂຫຍດລວມ ຂອງບັນດາປະເທດໃນພາກພື້ນ ແລະ ໃນໂລກ.
ພ້ອມນັ້ນ, ທ່ານຍັງໄດ້ຮຽກຮ້ອງໃຫ້ບັນດາປະເທດຄູ່ຮ່ວມພັດທະນາ, ສະຖາບັນການເງິນ, ອົງການຈັດຕັ້ງສັງຄົມ ແລະ ຜູ້ປະກອບການທັງພາກລັດ ແລະ ເອກະຊົນ ທີ່ຢູ່ພາຍໃນ ແລະ ຕ່າງປະເທດ ລົງທຶນໃນຂົງເຂດການຜະລິດພະລັງງານສະອາດ ເພື່ອຄວາມໝັ້ນຄົງທາງດ້ານພະລັງງານ ແລະ ດຳເນີນການຜະລິດໃນຂົງເຂດກະສິກຳ ຜະລິດສະບຽງອາຫານ, ຄວາມໝັ້ນຄົງທາງດ້ານສະບຽງອາຫານ ໃນເງື່ອນໄຂທີ່ມີການປ່ຽນແປງດິນຟ້າອາກາດ ທັງເປັນການປະກອບສ່ວນຫລຸດຜ່ອນຄວາມທຸກຍາກໃຫ້ແກ່ປະຊາຊົນ ທັງສະໜັບສະໜູນ ແລະ ການຊ່ວຍເຫລືອ ໃນການສ້າງຊັບພະຍາກອນມະນຸດ, ພື້ນຖານວັດຖຸເຕັກນິກ, ໂຄງລ່າງພື້ນຖານທີ່ຈຳເປັນ ແລະ ຄວາມເຂັ້ມແຂງ ໃນການຄຸ້ມຄອງ ແລະ ນຳໃຊ້ຊັບພະຍາກອນທຳມະຊາດ; ແກ້ໄຂບັນຫາຄວາມໝັ້ນຄົງທາງດ້ານພະລັງງານ ແລະ ສະບຽງອາຫານ ແລະ ຮ່ວມມືກັນຊ່ວຍເຫລືອກັນ ໃນການຄຸ້ມຄອງບໍລິຫານ ແລະ ນຳໃຊ້ນ້ຳ ແລະ ຊັບພະຍາກອນນ້ຳ ຕາມຫລັກການຄຸ້ມຄອງແບບເຊື່ອມສານ ໃຫ້ມີຄຸນນະພາບດີ ແລະ ມີປະລິມານນ້ຳທີ່ພຽງພໍ ເພື່ອຕອບສະໜອງໃຫ້ແກ່ການອຸປະໂພກ-ບໍລິໂພກ ແລະ ການພັດທະນາແບບຍືນຍົງ.
(ພາບ ແລະ ຂ່າວ: ນາງ ອາລິນ ສຸພິມມະປະດິດ)